
EXPUNERE DE MOTIVE

1. CONTEXTUL PROPUNERII

În comparație cu centrele concurente de tehnologie avansată și inovație la nivel mondial, în special Statele Unite, sectorul european al capitalului de risc este fragmentat și dispersat. Caracterul fragmentar și dispersat conduce la o reticență, semnificativă din punct de vedere statistic, a investitorilor în a investi în fonduri cu capital de risc: Unele state membre au adoptat regimuri specifice pentru fondurile cu capital de risc, cu norme privind structura capitalului, tehnicile de investiții și obiectivele de investiții eligibile. Cu toate acestea, majoritatea statelor membre nu au astfel de regimuri specifice pentru fondurile cu capital de risc, ci aplică mai degrabă normele generale în materie de dreptul societăților și de obligații privind prospectul pentru activitățile tuturor administratorilor de fonduri care doresc să ofere „plasamente private“ de capital de risc pe teritoriul lor. 

Din cauza fragmentării la nivel de reglementare, potențialii investitori în „capital de risc”, cum ar fi persoanele bogate, fondurile de pensii sau companiile de asigurări consideră că este dificil și costisitor să canalizeze o parte a investițiilor către capitalul de risc. Fragmentarea la nivel de reglementare împiedică de asemenea fondurile cu capital de risc specializate să atragă sume semnificative din străinătate. 

În legătură strânsă cu problema descrisă mai sus este și întrebarea dacă Europa alocă fonduri suficiente pentru finanțarea start-upurilor inovatoare. În timp ce Statele Unite au canalizat aproximativ 131 de miliarde EUR către FCR-uri în perioada 2003-2010, FCR-urile europene au reușit să atragă numai 28 de miliarde EUR în aceeași perioadă. 

În prezent investitorii preferă să efectueze investiții în societăți necotate, în defavoarea investițiilor în capital de risc. În perioada de referință 2003-2010, din totalul de 437 de miliarde EUR investiți în societăți necotate, doar 64 de miliarde EUR au fost alocate capitalului de risc. Prin urmare, capitalul de risc a reprezentat numai 14,6 % din cifra totală, investițiile în societăți necotate reprezentând 85,4 %. Dacă analizăm această perioadă de referință, sumele atrase în fiecare an de societăți necotate depășesc cu mult pe cele atrase de capitalul de risc. 

Atâta vreme cât se menține această favorizare a societăților necotate -- un sector care investește în companii mature și organizează preluări efectuate cu capital împrumutat (buy-outs), fondurile disponibile nu sunt direcționate către finanțarea prin fonduri proprii a întreprinderilor aflate în fază de germinare sau incipientă, care se găsesc într-un punct de răscruce al dezvoltării lor. Insuficiența resurselor financiare direcționate în prezent către capitalul de risc este direct responsabilă de dimensiunea insuficientă pe care o atinge, în medie, un FCR european. 

Dimensiunea medie a unui fond european cu capital de risc este cu mult sub dimensiunea optimă a acestui tip de instrument de finanțare. În timp ce un fond cu capital de risc (FCR) de dimensiuni medii din Statele Unite administrează active în valoare de 130 de milioane EUR, valoarea activelor administrate de un FCR european de dimensiuni medii este de aproximativ 60 de milioane EUR. 

Drept urmare, în momentul de față, capitalul de risc are un rol minor în finanțarea IMM-urilor. IMM-urile se bazează în principal pe creditele bancare. Creditele bancare reprezintă peste 80 % din finanțarea acestora, în timp ce numai 2 % din finanțare provine de la specialiști în capitalul de risc. Cifra corespondentă în Statele Unite este de 14 %. 

Aceste constatări sunt cu atât mai frapante cu cât, de la declanșarea crizei din 2008 și 2009, multe IMM-uri au fost nevoite să plătească rate ale dobânzilor mult mai mari pentru creditele bancare
. În plus, ca urmare a crizei din 2008 și 2009, băncile au deschis și au extins mult mai puține linii de credit pentru IMM-uri, astfel încât găsirea altor surse de finanțare pentru IMM-uri a devenit presantă
. Cu toate acestea, din cauza lipsei unor resurse de capital suficiente, capitalul de risc nu a fost în măsură să acopere această nevoie evidentă. 

Absența unui sector eficient al capitalului de risc înseamnă o limitare a potențialului comercial al inovatorilor și al întreprinderilor europene inovatoare. Această situație are, în schimb, un efect negativ asupra competitivității Europei la nivel mondial. Această constatare poate fi ilustrată comparând importanța relativă a investițiilor în capital de risc ca instrument de finanțare (exprimat ca procent din PIB) pe o piață cu un nivel ridicat de inovare, precum cea a Statelor Unite (0,14 %), cu media europeană (0,03 %). 

Situația este confirmată și în cazul unei evaluări din perspectiva portofoliului general al fondurilor cu capital de risc administrare de un anumit administrator de fonduri. Conform celor mai recente cifre publicate de Asociația europeană de investiții private și capital de risc (EVCA), 98 % dintre administratorii de fonduri cu capital de risc din Europa gestionează un portofoliu de fonduri inferior plafonului de 500 de milioane EUR prevăzut în Directiva privind administratorii fondurilor de investiții alternative (DAFIA)
. 

Prin urmare, este vital ca aceste probleme să fie soluționate și ca antreprenorii europeni să fie susținuți. O piață europeană prosperă a capitalului de risc este unul dintre obiectivele generale ale strategiei Europa 2020,
 în timp ce Consiliul European a solicitat în februarie 2011 eliminarea obstacolelor legislative rămase în calea circulației capitalului de risc între statele membre. În urma acestor constatări, în Actul privind piața unică (SMA- Single Market Act)
 (SMA), Comisia Europeană s-a angajat ca până în 2012 fondurile cu capital de risc înființate în orice stat membru să poată să atragă capital și să investească liber pe întreg teritoriul UE. Un cadru nou pentru fondurile cu capital de risc reprezintă, de asemenea, una dintre prioritățile cheie ale planului de acțiune pentru IMM-uri [a se insera trimiterea] care are drept scop încurajarea dezvoltării IMM-urilor prin îmbunătățirea accesului lor la finanțare. În comunicarea Comisiei „O foaie de parcurs către stabilitate și creștere“, adoptată la 12 octombrie 2011, facilitarea accesului la capitalul de risc a fost identificată, de asemenea, ca un instrument important de stimulare a creșterii în cadrul UE și, prin urmare, se pledează pentru o adoptare rapidă de către Parlamentul European și Consiliu a propunerilor relevante
. 

Regulamentul propus vizează rezolvarea acestor probleme. Introduce cerințe uniforme pentru administratorii de organisme de plasament colectiv care își desfășoară activitatea sub denumirea de „fond european cu capital de risc“. Introduce cerințe privind portofoliul de investiții, tehnicile de investiții și întreprinderile eligibile pe care le poate viza un fond cu capital de risc care îndeplinește condițiile. De asemenea, regulamentul introduce norme uniforme privind categoriile de investitori ce pot fi vizate de un fond cu capital de risc care îndeplinește condițiile, precum și privind organizarea internă a administratorilor care distribuie fondurile eligibile. Dat fiind că administratorii organismelor de plasament colectiv care își desfășoară activitatea sub denumirea de „fond european cu capital de risc“ se vor supune în substanță acelorași norme pe întreg teritoriul UE, aceștia vor beneficia de cerințe de înregistrare uniforme și de un pașaport la nivelul UE, fapt care va contribui la crearea unor condiții de concurență echitabile pentru toți participanții pe piața capitalului de risc. 

Uniformizarea normelor aplicabile fondurilor cu capital de risc pot, de asemenea, să reprezinte un stimulent important pentru dezvoltarea altor aspecte ale reglementării investițiilor în capital de risc. Normele prudențiale aplicabile companiilor de asigurări (Solvabilitate II) și băncilor (Regulamentul și Directiva privind cerințele de capital) consideră, pentru calcularea cerințelor de capital, investițiile în capital de risc drept operațiuni cu risc ridicat. Comisia va evalua impactul acestor cerințe pentru a stabili dacă aceste cerințe de capital trebuie modificate pe termen mediu sau lung. Această evaluare poate fi facilitată de instituirea unui cadru la nivelul UE pentru fondurile cu capital de risc care să cuprindă un set de norme uniforme privind structura portofoliului și condițiile de funcționare, astfel cum sunt descrise în prezentul regulament. 

Așa cum s-a subliniat și în planul de acțiune pentru IMM-uri, stabilirea unei definiții comune a fondului cu capital de risc ar fi un bun punct de pornire pentru a explora, împreună cu statele membre, soluții la problemele fiscale care pot împiedica aceste fonduri să realizeze investiții transfrontaliere. În 2012, Comisia va finaliza analiza obstacolelor fiscale în calea investițiilor transfrontaliere în capital de risc, propunându-și ca în 2013 să prezinte soluții vizând eliminarea obstacolelor și, concomitent, prevenirea fraudei și a evaziunii fiscale. Aceste soluții - deși sunt independente de prezentul regulament - sunt o completare importantă a acestuia, pentru a dezvolta o piață pe deplin funcțională pentru fondurile cu capital de risc și IMM-uri în cadrul UE. Măsurile ar asigura un flux eficient de capital către fondurile cu capital de risc și, respectiv, pentru portofoliul de întreprinderi eligibile în care fondurile investesc. 

Regulamentul propus vine în completarea regulamentului propus privind fondurile europene de antreprenoriat social (FEAS-uri). Propunerile au obiective diferite, iar dacă sunt adoptate vor coexista ca texte juridice autonome, independente una de cealaltă. 

2. REZULTATELE CONSULTĂRILOR CU PĂRȚILE INTERESATE Și ALE EVALUĂRILOR IMPACTULUI

2.1. Consultările cu părțile interesate

Activitățile legate de capitalul de risc au început încă din 1998, an în care importanța creării unei piețe funcționale a capitalul speculativ
, în cadrul căreia capitalul de risc avea un rol esențial, era recunoscută în comunicarea Comisiei privind Planul de acțiune pentru capitalul speculativ (RCAP)
. Comisia a continuat să strângă noi dovezi în cadrul atelierelor de lucru, al consultărilor și al grupurilor de experți dedicate soluționării obstacolelor de ordin juridic, legislativ și fiscal care împiedică funcționarea optimă a piețelor de capital de risc. 

La 15 iunie 2011, serviciile Comisiei au lansat o consultare publică
 privind elementele esențiale ale unui posibil cadru european pentru fondurile cu capital de risc, care s-a încheiat la 10 august 2011. S-au primit patruzeci și opt de răspunsuri, care pot fi consultate pe următorul site internet

http://ec.europa.eu/internal_market/consultations/2011/venture_capital_en.htm.

2.2. Evaluarea impactului

În conformitate cu politica pentru o mai bună legiferare, Comisia a efectuat o evaluare a impactului pentru un număr de alternative strategice. Aceste alternative cuprind o gamă vastă de opțiuni posibile:

· Crearea unui nou pașaport pentru capitalul de risc în cadrul Directivei 2011/61/CE (DAFIA) 

· Diminuarea sau eliminarea plafoanelor din DAFIA

· Crearea de norme speciale pentru capitalul de risc în cadrul prevederilor de punere în aplicare din DAFIA (nivelul 2).

· Crearea unui pașaport pentru capitalul de risc ca instrument juridic de sine stătător.

· Crearea unei rețele administrative pentru a aplica recunoașterea reciprocă a normelor naționale care reglementează capitalul de risc sau „plasamentele private“. 

Toate aceste opțiuni au fost analizate în raport cu obiectivul general, mai precis, creșterea competitivității IMM-urilor europene pe piața mondială, dar și în raport cu obiectivele operaționale mai specifice ale acestei inițiative: (i) stabilirea unei definiții comune a „fondului cu capital de risc“ (ii) instituirea unui sistem european de promovare a atragerii transfrontaliere de fonduri de către fondurile cu capital de risc, (iii) crearea unei strategii comune de reglementare a acestor fonduri, inclusiv crearea unei rețele de cooperare legislativă pentru supravegherea acestor fonduri de investiții. 

S-au analizat de asemenea efectele, inclusiv costurile și beneficiile asupra administratorilor de fonduri cu capital de risc, a IMM-urilor, a societății, a economiei în ansamblu, a mediului și a contextului global. Rezultatul acestei analize a fost în favoarea creării unui pașaport pentru capitalul de risc ca instrument de sine stătător. Se preconizează că impactul opțiunii preferate va fi în beneficiul administratorilor de fonduri cu capital de risc datorită îmbunătățirii condițiilor de funcționare a acestora în UE, fapt ce conduce la reducerea costurilor de conformitate și administrative și la apariția unor noi oportunități de atragere de fonduri. Acest fapt generează mai multe oportunități de afaceri și mai multe finanțări în favoarea IMM-urilor tinere și inovatoare, care, la rândul lor, vor stimula competitivitatea și dezvoltarea Spațiului Economic European. 

Au fost luate în considerare observațiile Comitetului de evaluare a impactului exprimate în avizul său din 11 noiembrie. A fost consolidată în special analiza problemelor, aducând explicații pentru măsura în care nivelurile scăzute ale atragerii transfrontaliere de fonduri cu capital de risc pot fi atribuite normelor fragmentate din cadrul UE. S-a pus mai bine în evidență legătura dintre opțiunile trecute în revistă și problemele specifice identificate și s-a aprofundat analiza impactului. În final, au fost clarificate aspectele legate de monitorizare și de conformitate.

3. ELEMENTE JURIDICE ALE PROPRUNERII

3.1. Temei juridic

Propunerea are la bază articolul 114 din TFUE, care constituie temeiul juridic cel mai adecvat pentru acest domeniu. Obiectivul principal al propunerii este de a îmbunătăți credibilitatea și securitatea juridică a activităților de distribuire derulate de operatorii care utilizează denumirea „fond european cu capital de risc“. Pentru a atinge acest obiectiv, propunerea introduce standarde uniforme privind structura portofoliului „fondurilor europene cu capital de risc“, instrumentele de investiții care pot fi utilizate de aceste fonduri și obiectivele de investiții eligibile pentru finanțare de către fondurile de plasament colectiv care își desfășoară activitatea sub denumirea de „fond european cu capital de risc“. 

Propunerea introduce, de asemenea, norme uniforme privind categoriile de investitori considerate eligibile să investească în „fonduri europene cu capital de risc“. Se consideră că un regulament este instrumentul juridic cel mai adecvat pentru a introduce cerințe uniforme aplicabile tuturor participanților pe piața capitalului de risc - investitori în capital de risc, fonduri cu capital de risc și societăți vizate de finanțatorii cu capital de risc. Se consideră că regulamentul este instrumentul cel mai adecvat și pentru a crea norme uniforme care să stabilească cine poate investi în capitalul de risc, cine poate să utilizeze denumirea „fond cu capital de risc“ și tipurile de întreprinderi care pot primi finanțare de la astfel de fonduri eligibile. În fine, se consideră că regulamentul este instrumentul cel mai adecvat și pentru a garanta că toți participanții se supun unor cerințe uniforme în ceea ce privește subscrierea la „fondurile europene cu capital de risc“ și strategiile și instrumentele de investiții utilizate de „fondurile europene cu capital de risc“. 

3.2. Subsidiaritate și proporționalitate

Scopul esențial al propunerii este crearea unui mediu de distribuire credibil, sigur și stabil din punct de vedere juridic pentru fondurile europene cu capital de risc. Definirea caracteristicilor principale ale unui fond european cu capital de risc, în ceea ce privește structura portofoliului său, instrumentele de investiții, obiectivele de investiții și grupurile eligibile de investitori, nu poate fi lăsată la latitudinea statelor membre, deoarece acest fapt ar conduce, la nivelul UE, la o aplicare eterogenă și inconsecventă a acestor criterii. Prin urmare, adoptarea unor definiții și a unor cerințe de funcționare uniforme trebuie să joace un rol cheie în stabilirea unui set de norme comune pentru piața europeană a fondurilor UE cu capital de risc și pentru administratorii lor. În plus, toți administratorii de fonduri de plasament colectiv care activează pe această piață sub denumirea „fond european cu capital de risc“ trebuie să se supună acelorași cerințe de organizare și de conduită în afaceri. 

În ceea ce privește înregistrarea și supravegherea administratorilor de „fonduri europene cu capital de risc“, propunerea vizează stabilirea unui echilibru între necesitatea unei supravegheri eficiente a fondurilor europene cu capital de risc, interesul autorităților naționale competente din țara în care aceste fonduri fie își au sediul, fie sunt oferite categoriilor eligibile de investitori și rolul coordonator al AEVMP. În vederea fluidizării procesului de supraveghere, autoritatea competentă din statul membru în care administratorul unui „fond european cu capital de risc“ își are sediul va verifica documentele de înregistrare depuse de administratorul solicitant și, după ce evaluează dacă solicitantul furnizează garanții suficiente cu privire la capacitatea sa de a respecta dispozițiile prezentului regulament, va înregistra solicitantul. În cadrul supravegherii administratorului înregistrat, autoritatea competentă care a înregistrat administratorul va coopera cu autoritățile competente din statele membre în care fondul eligibil este distribuit. AEVMP va păstra o bază de date centrală cu toți administratorii înregistrați care sunt eligibili să utilizeze denumirea fond european cu capital de risc.

În ceea ce privește proporționalitatea, propunerea stabilește un echilibru adecvat între interesul public de a promova dezvoltarea unor piețe de capital de risc cu un grad mai mare de lichiditate și eficiența măsurilor propuse în termeni de costuri. Prevăzând un sistem de înregistrare simplu, propunerea a luat pe deplin în considerare nevoia de a găsi un echilibru între siguranța și fiabilitatea asociate denumirii „fond european cu capital de risc“, funcționarea eficientă a pieței capitalului de risc și costurile suportate de diversele părți interesate. 

3.3. Conformitatea cu articolele 290 și 291 din TFUE

La 23 septembrie 2009, Comisia a adoptat propuneri de regulamente privind instituirea Autorității bancare europene (ABE), a Autorității europene pentru asigurări și pensii ocupaționale (AEAPO) și a Autorității europene pentru valori mobiliare și piețe (AEVMP). În acest sens, Comisia dorește să reamintească declarațiile pe care le-a făcut în legătură cu articolele 290 și 291 din TFUE la adoptarea regulamentelor de instituire a autorităților europene de supraveghere: „În ceea ce privește procesul de adoptare a standardelor de reglementare, Comisia subliniază caracterul unic al sectorului serviciilor financiare, rezultând din structura Lamfalussy și recunoscut în mod explicit în declarația nr. 39 anexată la TFUE. Cu toate acestea, Comisia are îndoieli majore în ceea ce privește conformitatea restricțiilor asupra rolului său în adoptarea actelor delegate și a măsurilor de punere în aplicare cu articolele 290 și 291 din TFUE.“

3.4. Prezentarea propunerii

Articolul 1 - Obiectiv

Articolul 1 descrie obiectivul regulamentului propus. Articolul clarifică faptul că denumirea „fond european cu capital de risc“ este rezervată administratorilor de fonduri care îndeplinesc un set de criterii de calitate uniforme pentru distribuirea fondurilor cu capital de risc eligibile pe teritoriul Uniunii. În acest sens, articolul 1 evidențiază scopul de a stabili o definiție uniformă a ceea ce înseamnă un fond cu capital de risc eligibil. Acest demers vizează facilitarea distribuirii acestor fonduri în întreaga Uniune.

Articolul 2 - Domeniu de aplicare
Articolul 2 stipulează că prezentul regulament este aplicabil administratorilor de organisme de plasament colectiv, astfel cum sunt definite la articolul 3 litera (b) din prezentul regulament, cu condiția ca acești administratori să își aibă sediul în cadrul Uniunii, să fie înregistrați la autoritatea competentă din statul membru de origine în conformitate cu Directiva 2011/61/CE și să administreze portofolii de fonduri cu capital de risc eligibile ale căror active administrate nu depășesc în total plafonul de 500 de milioane EUR.

Articolul 3 - Definiții

Articolul 3 cuprinde definiții esențiale, care conturează domeniul de aplicare al regulamentului propus. Sunt definite concepte cheie, cum ar fi fondul cu capital de risc eligibil, instrumentele de investiții eligibile și obiectivele de investiții eligibile. În principiu, aceste definiții au scopul de a distinge clar între noțiunea de fond cu capital de risc eligibil și celelalte fonduri care aplică alte strategii de investiții, mai puțin specializate, cum ar fi fondurile de investiții în societăți necotate. 

Conform scopului de a defini cu precizie fondurile eligibile pentru care un administrator de fond cu capital de risc beneficiază de drepturile prevăzute în prezentul regulament, articolul 3 alineatul (a) prevede că un fond cu capital de risc eligibil este un fond care direcționează minimum 70 % din totalul aporturilor sale de capital și al capitalului angajat nevărsat către investiții în întreprinderi mici și mijlocii (IMM) care emit instrumente de capital propriu și cvasi-capital propriu direct către investitorul cu capital de risc („obiective de investiții“). Acest fapt presupune că, de exemplu, cheltuielile operaționale percepute fondului european cu capital de risc eligibil, astfel cum se poate conveni cu investitorii, trebuie suportate din cele 30 % rămase din aporturile de capital angajate.
Este de reținut faptul că fondul cu capital de risc trebuie să achiziționeze aceste instrumente direct de la IMM-ul care le emite. Achiziția directă este o măsură de protecție esențială, deoarece vizează diferențierea fondurilor cu capital de risc de categoria mai vastă a fondurilor de investiții în societăți necotate (care efectuează tranzacții pe piețele secundare cu titluri de valori deja emise). Articolul 3 cuprinde și alte definiții necesare pentru aplicarea regulamentului propus. 

Articolul 4 - Utilizarea denumirii „fond european cu capital de risc“ 
Articolul 4 cuprinde principiul cheie conform căruia numai fondurile care îndeplinesc condițiile uniforme prevăzute de prezentul regulament sunt eligibile să utilizeze denumirea „fond european cu capital de risc“ pentru a distribui în întreaga Uniune fonduri cu capital de risc eligibile. 

Articolul 5 - Structura portofoliului

Articolul 5 cuprinde prevederi detaliate privind structura portofoliului care caracterizează un fond european cu capital de risc. În această privință, articolul 5 cuprinde norme uniforme privind obiectivele de investiții ale fondurilor cu capital de risc eligibile, instrumente de investiții eligibile, norme privind limitele în care un fond cu capital de risc eligibil își poate crește expunerea. Pentru a permite fondurilor cu capital de risc eligibile un anumit grad de flexibilitate în ceea ce privește investițiile și administrarea lichidităților, se acceptă tranzacțiile pe piața secundară până la un plafon maxim de 30 % din totalul aporturilor de capital și al capitalului nevărsat. 

Articolul 6 - Investitori eligibili

Articolul 6 cuprinde prevederi detaliate privind investitorii eligibili să investească în fonduri cu capital de risc eligibile: conform acestui articol, fondurile eligibile pot fi distribuite numai către investitori recunoscuți ca investitori profesioniști conform Directivei 2004/39/CE. Distribuirea către alți investitori, cum ar fi anumite persoane cu disponibilități financiare ridicate, este permisă numai dacă aceste persoane se angajează să investească minimum 100 000 EUR în fond și dacă administratorul fondului aplică anumite proceduri astfel încât să se asigure în mod rezonabil că acești alți investitori sunt capabili să decidă singuri asupra investițiilor și să înțeleagă riscurile implicate. 

Articolul 7 - Norme privind conduita și evitarea conflictelor de interese

Articolul 7 cuprinde principiile generale care reglementează conduita unui administrator de fond cu capital de risc eligibil, în special în derularea activităților fondului și în relațiile cu investitorii. 

Articolul 8 - Conflicte de interese 
Articolul 8 cuprinde norme privind modul în care un administrator de capital de risc gestionează conflictele de interese. Aceste norme prevăd, de asemenea, că administratorul trebuie să dispună de procedurile organizatorice și administrative necesare pentru a asigura gestionarea adecvată a conflictelor de interese. 

Articolul 9 - Alte cerințe organizatorice

Articolul 9 prevede că un administrator de fond cu capital de risc trebuie să mențină resurse umane și tehnice adecvate, precum și fonduri proprii suficiente, care să îi permită gestionarea corespunzătoare a fondurilor cu capital de risc eligibile. 

Articolul 10 - Evaluare 
Articolul 10 tratează evaluarea activelor unui fond cu capital de risc eligibil. Documentele constitutive ale fiecărui fond cu capital de risc eligibil trebuie să prevadă norme privind acest aspect.
Articolul 11 - Raport anual 
Articolul 11 cuprinde norme privind rapoartele anuale pe care administratorii fondurilor cu capital de risc trebuie să le întocmească referitor la fondurile cu capital de risc eligibile pe care le administrează. Raportul descrie structura portofoliului fondului și activitățile desfășurate în anul precedent.

Articolul 12 - Comunicarea de informații investitorilor

Articolul 12 cuprinde obligațiile cheie în materie de comunicare de informații care îi revin unui administrator în ceea ce privește fondurile cu capital de risc eligibile. Cel mai important, aceste cerințe prevăd obligații precontractuale de comunicare de informații legate de strategia și obiectivele de investiții ale fondului eligibil, instrumentele de investiții utilizate, informații privind costurile și cheltuielile conexe și profilul de risc/de randament al investiției propuse de un fond eligibil. Aici sunt cuprinse, de asemenea, informații privind modalitatea de calcul al remunerației administratorului fondului cu capital de risc. 

Articolul 13 - Supraveghere 
Articolul 13 vizează să garanteze că autoritatea competentă din statul membru de origine va putea să verifice dacă administratorul fondului cu capital de risc respectă cerințele uniforme prevăzute în regulament; în acest sens, administratorul unui fond cu capital de risc trebuie să înștiințeze autoritatea competentă cu privire la intenția sa de a distribui fonduri cu capital de risc eligibile sub denumirea „fond european cu capital de risc“. Administratorul furnizează, de asemenea, informațiile necesare privind mecanismele adoptate în vederea asigurării respectării prezentului regulament și privind fondurile pe care intenționează să le distribuie. După ce autoritatea competentă consideră că informațiile solicitate sunt complete și că mecanismele sunt adecvate pentru a asigura respectarea dispozițiilor prevăzute în prezentul regulament, aceasta înregistrează administratorul fondului cu capital de risc. Înregistrarea este valabilă pe întreg teritoriul Uniunii și permite administratorului fondului cu capital de risc să distribuie fonduri cu capital de risc eligibile sub denumirea „fond european cu capital de risc“.

Articolul 14 - Actualizarea informațiilor privind fondurile cu capital de risc eligibile 
Articolul 14 cuprinde norme legate de situațiile în care este necesară actualizarea informațiilor furnizate autorității competente din statul membru de origine. 

Articolul 15 - Notificări între statele membre

Articolul 15 descrie procedura de notificare transfrontalieră între autoritățile competente de supraveghere, care este declanșată de înregistrarea administratorului fondului cu capital de risc. 

Articolul 16 - Baza de date AEVMP
Articolul 16 încredințează AEVMP sarcina de a păstra o bază de date centrală cu toate fondurile cu capital de risc eligibile care au fost înregistrate în Uniune. 

Articolul 17 – Supravegherea de către autoritatea competentă

Articolul 17 prevede că autoritatea competentă din statul membru de origine supervizează respectarea cerințelor prezentului regulament.

Articolul 18 - Competențe de supraveghere

Articolul 18 prezintă o listă a competențelor de supraveghere de care dispun autoritățile competente pentru a asigura respectarea criteriilor uniforme cuprinse în regulament. 

Articolul 19 - Sancțiuni

Articolul 19 cuprinde prevederi privind sancțiunile care vizează asigurarea respectării efective a cerințelor prezentului regulament. 

Articolul 20 - Încălcarea dispozițiilor cheie

Articolul 20 prevede că încălcarea dispozițiilor cheie ale prezentului regulament, cum sunt cele referitoare la structura portofoliului, investitorii eligibili și utilizarea denumirii „fond european cu capital de risc“, trebuie sancționată prin interdicția utilizării denumirii și eliminarea din registru a administratorului fondului cu capital de risc.

Articolul 21 - Cooperare în materie de supraveghere

Articolul 21 cuprinde norme privind schimbul de informații în materie de supraveghere efectuat între autoritățile competente din statele membre de origine și statele membre gazdă și AEVMP. 

Articolul 22 - Secretul profesional

Articolul 22 cuprinde prevederi privind nivelul obligatoriu de păstrare a secretului profesional care trebuie să fie aplicabile tuturor autorităților naționale relevante, precum și Autorității europene pentru valori mobiliare și piețe (AEVMP). 

Articolul 23 - Condiții de abilitare

Articolul 23 stabilește condițiile în care Comisia este abilitată să adopte acte delegate.

Articolul 24 - Revizuire 
Articolul 24 cuprinde clauze privind revizuirea regulamentului propus și posibilitatea propunerii de către Comisie a unor modificări ulterioare ale prezentului regulament. 

4. IMPLICAȚII BUGETARE 

Nu există implicații bugetare. 

2011/0417 (COD)
Propunere de
REGULAMENT AL PARLAMENTULUI EUROPEAN ŞI AL CONSILIULUI
privind fondurile europene cu capital de risc 
(Text cu relevanță pentru SEE)
PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 114,

având în vedere propunerea Comisiei Europene,

după transmiterea proiectului de act legislativ către parlamentele naționale,

având în vedere avizul Băncii Centrale Europene,

având în vedere avizul Comitetului Economic și Social European,

hotărând în conformitate cu procedura legislativă ordinară, 

întrucât:

(1) Capitalul de risc oferă finanțare întreprinderilor, în general de foarte mici dimensiuni, aflate în primele etape ale existenței lor și având un potențial mare de creștere și extindere. În plus, fondurile cu capital de risc oferă acestor întreprinderi competențe și cunoștințe valoroase, contacte profesionale, o valoare de marcă și consultanță în materie de strategie. Prin finanțarea acestor întreprinderi și oferirea de consultanță, fondurile cu capital de risc stimulează creșterea economică, contribuie la crearea de locuri de muncă, încurajează întreprinderile inovatoare, își majorează investițiile în cercetare și dezvoltare și sprijină antreprenoriatul, inovația și competitivitatea în Uniune.

(2) Este necesar să se stabilească un cadru comun de norme privind utilizarea denumirii „fond european cu capital de risc”, în special în ceea ce privește structura portofoliului fondurilor care își desfășoară activitatea sub această denumire, obiectivele lor de investiții eligibile, instrumentele de investiții pe care le pot utiliza și categoriile de investitori care sunt eligibili să investească în astfel de fonduri, fixând norme uniforme la nivelul Uniunii. În absența unui astfel de cadru comun, există riscul ca statele membre să ia măsuri divergente la nivel național, ceea ce ar avea un impact negativ direct asupra funcționării pieței interne și ar crea obstacole în calea bunei funcționări a acesteia, dat fiind că fondurile cu capital de risc care doresc să desfășoare activități transfrontaliere ar fi supuse unor norme diferite de la un stat membru la altul. În plus, coexistența unor cerințe de calitate divergente privind structura portofoliului, obiectivele de investiții și investitorii eligibili ar putea conduce la nivele diferite de protecție a investitorilor și ar putea genera confuzii în ceea ce privește propunerile de investiții asociate cu un „fond european cu capital de risc”. Prin urmare, trebuie ca investitorii să fie în măsură să compare propunerile de investiții ale diferitelor fonduri cu capital de risc. Este necesar să se elimine obstacolele semnificative din calea atragerii transfrontaliere de fonduri de către fondurile cu capital de risc și să se evite denaturarea concurenței între aceste fonduri, precum și să se prevină orice alte posibile obstacole în calea tranzacțiilor și denaturarea gravă a concurenței. În consecință, temeiul juridic adecvat este articolul 114 din Tratatul privind funcționarea Uniunii Europene, astfel cum este interpretat în conformitate cu jurisprudența constantă a Curții de Justiție a Uniunii Europene.

(3) Este necesar să se adopte un regulament care să stabilească norme uniforme aplicabile fondurilor europene cu capital de risc și care să impună în toate statele membre obligații adecvate pentru administratorii care doresc să atragă capital în Uniune sub denumirea „ fond european cu capital de risc”. Aceste cerințe trebuie să le ofere încredere investitorilor care doresc să investească în fonduri cu capital de risc. 

(4) Prin definirea, sub forma unui regulament, a cerințelor de calitate pentru utilizarea denumirii „fond european cu capital de risc”, se garantează că aceste cerințe sunt direct aplicabile administratorilor organismelor de plasament colectiv care atrag fonduri utilizând această denumire. Se garantează astfel condiții uniforme pentru utilizarea acestei denumiri, evitându-se adoptarea unor cerințe naționale divergente ca urmare a transpunerii unei directive. Prin adoptarea prezentului regulament, administratorii de organisme de plasament colectiv care utilizează această denumire ar trebui să respecte aceleași norme în întreaga Uniune, ceea ce ar crește încrederea investitorilor care doresc să investească în fonduri cu capital de risc. Un regulament ar reduce de asemenea complexitatea în materie de reglementare și costurile de asigurare a conformității suportate de administratori ca urmare a existenței unor norme naționale divergente pentru fondurile cu capital de risc, în special pentru administratorii care doresc să atragă capital în alte state membre. Un regulament ar contribui de asemenea la eliminarea denaturării concurenței. 

(5) 
Pentru a clarifica relația dintre prezentul regulament și normele privind organismele de plasament colectiv și administratorii acestora, este necesar să se precizeze că prezentul regulament trebuie să se aplice doar administratorilor de organisme de plasament colectiv, altele decât organismele de plasament colectiv în valori mobiliare (OPCVM) în sensul articolului 1 din Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM),
 care sunt stabilite în Uniune și sunt înregistrate la autoritatea competentă din statul membru de origine în conformitate cu Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative și de modificare a Directivelor 2003/41/CE și 2009/65/CE și a Regulamentelor (CE) nr. 1060/2009 și (UE) nr. 1095/2010
. În plus, prezentul regulament trebuie să se aplice doar administratorilor care administrează portofolii ale unor fonduri cu capital de risc eligibile ale căror active administrate nu depășesc în total plafonul de 500 de milioane EUR. Pentru a face operațional calculul acestui plafon, trebuie să se delege Comisiei, în ceea ce privește modul de calcul al acestui plafon, competența de a adopta acte în conformitate cu articolul 290 din Tratatul privind funcționarea Uniunii Europene. Atunci când exercită această competență, Comisia trebuie, pentru a se asigura coerența normelor privind organismele de plasament colectiv, să țină cont de măsurile adoptate de Comisie în conformitate cu articolul 3 alineatul (6) litera (a) din Directiva 2011/61/CE.

(6) În cazul în care administratorii organismelor de plasament colectiv nu doresc să utilizeze denumirea „fond european cu capital de risc“, prezentul regulament nu se aplică. În aceste situații, trebuie să se aplice în continuare normele naționale existente și reglementările generale ale Uniunii. 

(7) Prezentul regulament trebuie să stabilească norme uniforme privind natura fondurilor cu capital de risc eligibile, în special în ceea ce privește societățile de portofoliu în care fondurile cu capital de risc eligibile sunt autorizate să investească și instrumentele de investiții care urmează să fie utilizate. Toate acestea sunt necesare pentru a distinge clar între un fond cu capital de risc eligibil și alte fonduri de investiții alternative care aplică alte strategii de investiții, mai puțin specializate, cum ar fi fondurile de investiții în societăți necotate. 

(8) Pentru a atinge obiectivul de a defini cât mai exact organismele de plasament colectiv reglementate de prezentul regulament și pentru a garanta că acestea vizează furnizarea de capital întreprinderilor mici aflate în primele etape ale existenței lor, utilizarea denumirii „fond european cu capital de risc“ trebuie să fie rezervată numai fondurilor care direcționează minimum 70 % din totalul aporturilor lor de capital și al capitalului angajat nevărsat către investiții în astfel de întreprinderi sub forma instrumentelor de capital propriu sau cvasi-capital propriu. 

(9) Pentru a institui o măsură de protecție esențială care să diferențieze fondurile cu capital de risc eligibile prevăzute de prezentul regulament de categoria mai vastă a fondurilor de investiții alternative, care tranzacționează pe piețe secundare titluri de valoare emise, este necesar să se prevadă că fondurile cu capital de risc eligibile nu pot efectua investiții decât în instrumente emise direct. 

(10) Pentru a permite administratorilor de fonduri cu capital de risc un anumit grad de flexibilitate în investiții și în administrarea lichidităților deținute de fondurile lor cu capital de risc eligibile, trebuie să se accepte tranzacționarea pe piața secundară până la un plafon maxim de 30 % din totalul aporturilor de capital și al capitalului angajat nevărsat. La calcularea acestei limite, nu se iau în considerare deținerile de numerar și echivalent de numerar pe termen scurt.

(11) Pentru a garanta că denumirea „fond european cu capital de risc“ să fie credibilă și ușor de recunoscut pentru investitorii din întreaga Uniune, prezentul regulament trebuie să prevadă că numai administratorii de fonduri cu capital de risc care respectă criteriile uniforme de calitate, astfel cum sunt prevăzute în prezentul regulament, sunt eligibili să utilizeze denumirea „fond european cu capital de risc“ atunci când distribuie fonduri cu capital de risc eligibile în cadrul Uniunii. 

(12) Pentru a garanta că fondurile cu capital de risc eligibile au un profil distinct și identificabil, adecvat scopului lor, trebuie să existe norme uniforme privind structura portofoliului și tehnicile de investiție pe care acestea le pot utiliza. 

(13) Pentru a garanta că fondurile cu capital de risc eligibile nu contribuie la generarea de riscuri sistemice și că activitățile lor de investiții se concentrează pe sprijinirea societăților de portofoliu eligibile, împrumutul și efectul de levier nu trebuie să fie autorizate la nivelul fondului. Cu toate acestea, împrumutul pe termen scurt trebuie să fie acceptat pentru a permite fondului să-și acopere nevoile extraordinare de lichidități care pot apărea între momentul solicitării capitalului angajat de la investitori și primirea efectivă a capitalului în conturile sale. 

(14) Trebuie stipulate anumite măsuri de protecție speciale, pentru a garanta că fondurile cu capital de risc eligibile sunt distribuite unor investitori care dețin cunoștințele, experiența și capacitatea de a prelua riscurile specifice acestor fonduri, precum și pentru a menține încrederea investitorilor în fondurile cu capital de risc eligibile.
Prin urmare, fondurile cu capital de risc eligibile trebuie distribuite, în general, numai investitorilor care sunt clienți profesioniști sau care pot fi considerați clienți profesioniști în conformitate cu Directiva 2004/39/CE a Parlamentului European și a Consiliului din 21 aprilie 2004 privind piețele instrumentelor financiare, de modificare a Directivelor 85/611/CEE și 93/6/CEE ale Consiliului și a Directivei 2000/12/CE a Parlamentului European și a Consiliului și de abrogare a Directivei 93/22/CEE a Consiliului
. În această categorie sunt incluși și administratorii de fonduri cu capital de risc care investesc ei înșiși în fonduri cu capital de risc. Cu toate acestea, pentru a avea o bază de investitori suficient de vastă pentru investițiile în fonduri cu capital de risc, este de dorit ca și alți anumiți investitori să aibă acces la fonduri cu capital de risc eligibile, inclusiv persoanele cu disponibilități financiare ridicate. Cu toate acestea, trebuie să se stabilească măsuri de protecție speciale pentru acești alți investitori pentru a garanta că fondurile cu capital de risc eligibile sunt distribuite numai către investitori cu un profil adecvat pentru astfel de investiții. Aceste măsuri de protecție exclud distribuirea prin utilizarea planurilor de economii periodice.

(15) Pentru a garanta că numai administratorii de fonduri cu capital de risc care îndeplinesc criteriile uniforme de calitate privind comportamentul pe piață pot utiliza denumirea „fond european cu capital de risc“, prezentul regulament trebuie să stabilească norme privind conduita în afaceri și relația dintre administratorul fondului cu capital de risc și investitorii săi. Din aceleași considerente, prezentul regulament trebuie de asemenea să stabilească condiții uniforme privind gestionarea conflictelor de interese de către acești administratori. Aceste norme trebuie de asemenea să prevadă că administratorul trebuie să dispună de procedurile organizatorice și administrative necesare pentru a asigura gestionarea adecvată a conflictelor de interese. 

(16) Pentru a asigura integritatea denumirii „fond european cu capital de risc“, prezentul regulament trebuie de asemenea să cuprindă criterii de calitate privind organizarea administratorului fondului cu capital de risc. Prin urmare, prezentul regulament trebuie să prevadă cerințe uniforme și proporționate privind nevoia de a menține resurse tehnice și umane adecvate, precum și fonduri proprii suficiente pentru administrarea corespunzătoare a fondurilor cu capital de risc eligibile. 

(17) În vederea protecției investitorilor, este necesar să se garanteze că activele fondului cu capital de risc eligibil sunt evaluate corect. Prin urmare, documentele constitutive ale fondurilor cu capital de risc eligibil trebuie să conțină norme privind evaluarea activelor. Această cerință este destinată să asigure integritatea și transparența evaluării.

(18) Trebuie să se stabilească norme uniforme privind raporturile anuale, pentru a se garanta că administratorii fondurilor cu capital de risc care utilizează denumirea „fond european cu capital de risc“ furnizează informații suficiente asupra activităților desfășurate. 

(19) Pentru a asigura integritatea denumirii „fond european cu capital de risc“ în ochii investitorilor, este necesar ca denumirea să fie utilizată numai de administratorii de fonduri cu capital de risc care sunt pe deplin transparenți în ceea ce privește politica de investiții și obiectivele de investiții. Prin urmare, prezentul regulament trebuie să prevadă norme uniforme privind obligațiile în materie de comunicare de informații care îi revin unui administrator de fond cu capital de risc în raport cu investitorii săi. Trebuie să existe obligații precontractuale în materie de comunicare de informații legate de strategia și obiectivele de investiții ale fondurilor cu capital de risc eligibile, instrumentele de investiții utilizate, informațiile privind costurile și cheltuielile conexe și profilul de risc/de randament al investiției propuse de un fond eligibil. În vederea obținerii unui nivel ridicat de transparență, aceste cerințe în materie de comunicare de informații trebuie să cuprindă și detalii privind modul în care se calculează remunerația administratorului fondului cu capital de risc.

(20) Pentru a asigura o supraveghere eficientă în ceea ce privește cerințele uniforme din prezentul regulament, autoritatea competentă din statul membru de origine supraveghează respectarea de către administratorul fondului cu capital de risc a cerințelor uniforme prevăzute de prezentul regulament. În acest scop, administratorul fondului cu capital de risc eligibil care dorește să își distribuie fondurile eligibile sub denumirea „fond european cu capital de risc“ trebuie să notifice intenția sa autorității competente din statul membru de origine. Autoritatea competentă trebuie să înregistreze administratorul fondului cu capital de risc dacă acesta a transmis toate informațiile necesare și dacă aplică proceduri adecvate de asigurare a respectării cerințelor prezentului regulament. Această înregistrare trebuie să fie valabilă în întreaga Uniune. 

(21) Pentru a asigura o supraveghere eficientă a respectării criteriilor uniforme prevăzute în prezentul regulament, acesta din urmă trebuie să cuprindă norme privind situațiile în care trebuie să se actualizeze informațiile furnizate autorităților competente din statul membru de origine. 

(22) Pentru a asigura o supraveghere eficientă în ceea ce privește cerințele din prezentul regulament, acesta din urmă trebuie de asemenea să prevadă o procedură de notificare transfrontalieră între autoritățile competente de supraveghere, care este declanșată de înregistrarea administratorului fondului cu capital de risc în statul membru de origine. 

(23) Pentru a asigura transparența condițiilor de distribuire a fondurilor cu capital de risc în Uniune, Autoritatea europeană pentru valori mobiliare și piețe (AEVMP) trebuie să primească sarcina de a păstra o bază de date centrală cu toate fondurile cu capital de risc eligibile înregistrate în conformitate cu prezentul regulament. 

(24) Pentru a asigura o supraveghere eficientă în ceea ce privește criteriile uniforme stabilite în prezentul regulament, acesta din urmă trebuie să cuprindă o listă a competențelor de supraveghere atribuite autorităților competente. 

(25) Pentru ca prezentul regulament să fie pus în aplicare în mod corespunzător, trebuie să cuprindă sancțiuni pentru încălcarea prevederilor cheie din prezentul regulament, mai precis a normelor privind structura portofoliului, a măsurilor de protecție legate de identitatea investitorilor eligibili și a celor privind utilizarea denumirii „fond european cu capital de risc“ numai de administratorii de fonduri cu capital de risc înregistrați. Regulamentul trebuie să prevadă că încălcarea acestor prevederi cheie duce la interdicția de a mai utiliza denumirea și la excluderea din registru a administratorului fondului cu capital de risc. 

(26) Trebuie să se efectueze schimburi de informații în materie de supraveghere între autoritățile competente din statul membru de origine și cele din statul membru gazdă și AEVMP. 

(27) Cooperarea eficientă în materie de reglementare dintre entitățile însărcinate să supravegheze respectarea criteriilor uniforme din prezentul regulament necesită aplicarea unui grad ridicat al păstrării secretului profesional de către toate autoritățile naționale relevante și de către AEVMP. 

(28) Standardele tehnice pentru serviciile financiare trebuie să asigure armonizarea coerentă și calitatea supravegherii la nivelul Uniunii. Ar fi util și oportun să revină AEVMP, în calitate de organism cu înaltă specializare, sarcina de a elabora proiecte de standarde tehnice de punere în aplicare, pe care să le prezinte Comisiei, atunci când aceste standarde nu presupun alegeri strategice. 

(29) Comisia trebuie să fie abilitată să adopte standarde tehnice de punere în aplicare, prin intermediul actelor de punere în aplicare, în conformitate cu articolul 291 din Tratatul privind funcționarea Uniunii Europene și în conformitate cu articolul 15 din Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea europeană pentru valori mobiliare și piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei
. AEVMP trebuie să fie însărcinată cu elaborarea de standarde tehnice de punere în aplicare pentru formatul și modalitatea utilizate în procedura de notificare de la articolul 15.

(30) Pentru a preciza cerințele stabilite în prezentul regulament, trebuie să se delege Comisiei competența de a adopta acte în conformitate cu articolul 290 din Tratatul privind funcționarea Uniunii Europene pentru a defini metodele de calculare și monitorizare a plafonului menționat în prezentul regulament și tipurile de conflicte de interese pe care administratorii de fonduri cu capital de risc trebuie să le evite, precum și măsurile care trebuie luate în acest sens. Este deosebit de important ca, în timpul lucrărilor sale pregătitoare, Comisia să organizeze consultări adecvate, inclusiv la nivel de experți.

(31) În cursul pregătirii și elaborării actelor delegate, Comisia trebuie să asigure transmiterea simultană, adecvată și la timp a documentelor relevante către Parlamentul European și Consiliu. 

(32) Cel târziu la patru ani de la data la care prezentul regulament intră în vigoare, prezentul regulament trebuie să fie revizuit pentru a lua în considerare evoluțiile pieței capitalului de risc. Pe baza analizei în cauză, Comisia trebuie să transmită Parlamentului European și Consiliului un raport însoțit, dacă este cazul, de modificări legislative. 

(33) Prezentul regulament respectă drepturile fundamentale și principiile recunoscute în special de Carta drepturilor fundamentale a Uniunii Europene, inclusiv dreptul la respectarea vieții private și de familie (articolul 7) și libertatea de a desfășura o activitate comercială (articolul 16).

(34) Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date
 reglementează prelucrarea datelor cu caracter personal efectuată în statele membre în scopul prezentului regulament, sub supravegherea autorităților competente din statele membre, în special a autorităților publice independente desemnate de statele membre. Regulamentul (UE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date
 reglementează prelucrarea datelor cu caracter personal de către AEVMP în scopul prezentului regulament, sub supravegherea Autorității Europene pentru Protecția Datelor.

(35) Prezentul regulament nu trebuie să aducă atingere aplicării, în cazul fondurilor cu capital de risc eligibile, a normelor privind ajutoarele de stat.

(36) Obiectivele prezentului regulament, și în special cel de a asigura aplicarea unor cerințe uniforme pentru distribuirea fondurilor cu capital de risc, nu pot fi realizate într-un mod satisfăcător de statele membre. Uniunea poate, prin urmare, să adopte măsuri în conformitate cu principiul subsidiarității prevăzut la articolul 5 din Tratatul privind Uniunea Europeană. În conformitate cu principiul proporționalității, stabilit la articolul în cauză, prezentul regulament prevede un sistem de înregistrare simplu pentru administratorii de fonduri cu capital de risc, luând astfel în considerare nevoia de a găsi un echilibru între siguranța și încrederea asociate denumirii „fond european cu capital de risc“, pe de o parte, și funcționarea eficientă a pieței capitalului de risc și costurile suportate de diversele părți interesate, pe de altă parte. Prezentul regulament nu depășește ceea ce este necesar pentru realizarea acestor obiective,

ADOPTĂ PREZENTUL REGULAMENT:

CAPITOLUL I
OBIECT, DOMENIU DE APLICARE ȘI DEFINIȚII

Articolul 1

Prezentul regulament prevede cerințe uniforme pentru administratorii de organisme de plasament colectiv care doresc să utilizeze denumirea „fond european cu capital de risc” și condițiile de distribuire în Uniune a organismelor de plasament colectiv sub această denumire, contribuind astfel la buna funcționare a pieței interne. Regulamentul prevede norme uniforme privind distribuirea în Uniune a fondurilor cu capital de risc eligibile către investitori eligibili, structura portofoliului fondurilor cu capital de risc eligibile, instrumentele și tehnicile de investiții eligibile care trebuie să fie utilizate de fondurile cu capital de risc eligibile, precum și organizarea, conduita și transparența administratorilor de fonduri cu capital de risc care distribuie în Uniune fonduri cu capital de risc eligibile. 

Articolul 2

1. Prezentul regulament se aplică administratorilor de organisme de plasament colectiv, definite articolul 3 la litera (b), care sunt stabilite în Uniune și sunt supuse înregistrării la autoritățile competente din statul membru de origine în conformitate cu articolul 3 alineatul (3) litera (a) din Directiva 2011/61/CE, cu condiția ca administratorii în cauză să administreze portofolii ale unor fonduri cu capital de risc, ale căror active administrate nu depășesc în total plafonul de 500 de milioane EUR sau, în statele membre în care euro nu este moneda oficială, valoarea echivalentă în moneda națională la data intrării în vigoare a prezentului regulament.

2. La calcularea plafonului menționat la alineatul (1), administratorii de organisme de plasament colectiv care administrează fonduri, altele decât fondurile cu capital de risc eligibile, nu trebuie să ia în calcul activele administrate în cadrul acelor fonduri. 

3. Comisia trebuie să fie abilitată să adopte acte delegate în conformitate cu articolul 23, în care să precizeze metodele pentru calcularea plafoanelor menționate la alineatul (1) din prezentul articol și pentru monitorizarea respectării conformității acestui prag în orice moment.

Articolul 3

În sensul prezentului regulament, se aplică următoarele definiții:

(a) „fond cu capital de risc eligibil“ înseamnă un organism de plasament colectiv care investește minimum 70 % din totalul aporturilor sale de capital și al capitalului angajat nevărsat în active care sunt instrumente eligibile; 

(b) „organism de plasament colectiv“ înseamnă o întreprindere care atrage capital de la mai mulți investitori pentru a-l investi conform unei politici de investiții definite în interesul acelor investitori și care nu necesită autorizație în temeiul articolului 5 din Directiva 2009/65/CE;

(c) „investiții eligibile“ înseamnă instrumente de capital propriu sau cvasi-capital propriu care

(i)
sunt emise de o societate de portofoliu eligibilă și sunt achiziționate direct de fondul cu capital de risc eligibil de la societatea de portofoliu eligibilă sau 

(ii)
sunt emise de o societate de portofoliu eligibilă în schimbul unui titlu de participare emis de societatea de portofoliu eligibilă sau 

(iii)
sunt emise de o întreprindere în raport cu care societatea de portofoliu eligibilă este o filială la care întreprinderea deține o participare majoritară și care sunt achiziționate de fondul cu capital de risc eligibil în schimbul unui instrument de capital propriu emis de societatea de portofoliu eligibilă.

(d) „societate de portofoliu eligibilă“ înseamnă o întreprindere care, la momentul unei investiții efectuate de un fond cu capital de risc, nu este cotată pe o piață reglementată astfel cum este definită la articolul 4 alineatul (1) punctul (14) din Directiva 2004/39/CE, are mai puțin de 250 de angajați și fie are cifra de afaceri anuală de cel mult 50 de milioane EUR, fie are un bilanț anual total de cel mult 43 de milioane EUR și nu este un organism de plasament colectiv;

(e) „capital propriu“ înseamnă participații în capitalurile proprii ale unei întreprinderi, reprezentate prin acțiuni sau altă formă de participație în capitalul societății de portofoliu eligibile, emise către investitori;

(f) „cvasi-capital propriu“ înseamnă orice instrument al cărui randament se bazează în principal pe profitul sau pierderile societății de portofoliu eligibile și care nu este garantat în caz de neîndeplinire a obligațiilor de plată;

(g) „distribuire“ înseamnă oferirea sau plasarea directă ori indirectă, la inițiativa administratorului fondului cu capital de risc sau în contul său, a unor unități sau acțiuni ale unui fond cu capital de risc pe care îl administrează, către investitori domiciliați sau cu sediul social în Uniune;

(h) „capital angajat“ înseamnă orice angajament în temeiul căruia o persoană este obligată să achiziționeze o participație la fondul cu capital de risc ori să efectueze aporturi de capital la un fond cu capital de risc;

(i) „administrator de fond cu capital de risc“ înseamnă o persoană juridică a cărei activitate obișnuită constă în administrarea a cel puțin unui fond cu capital de risc eligibil;

(j) „stat membru de origine“ înseamnă statul membru în care administratorul fondului cu capital de risc este stabilit sau își are sediul social;

(k) „stat membru gazdă“ înseamnă statul membru, altul decât statul membru de origine, în care administratorul fondului cu capital de risc distribuie fonduri cu capital de risc eligibile în conformitate cu prezentul regulament;

(l) „autoritate competentă” înseamnă autoritatea națională pe care statul membru de origine o desemnează, în temeiul unui act cu putere de lege sau al unei norme administrative, să efectueze înregistrarea organismelor de plasament colectiv menționate la articolul 2 alineatul (1).

CAPITOLUL II
CONDIȚII DE UTILIZARE A DENUMIRII „FOND EUROPEAN CU CAPITAL DE RISC“

Articolul 4

Administratorii de fonduri cu capital de risc care îndeplinesc cerințele prevăzute în prezentul capitol au dreptul de a utiliza denumirea „fond european cu capital de risc“ în legătură cu distribuirea în Uniune a fondurilor cu capital de risc eligibile. 

Articolul 5

4. Administratorul fondului cu capital de risc se asigură că, atunci când achiziționează active care nu sunt instrumente eligibile, partea din totalul aporturilor de capital și al capitalului angajat nevărsat utilizată pentru achiziționarea altor active decât investițiile eligibile nu depășește 30 %; deținerile de numerar și echivalent de numerar pe termen scurt nu sunt luate în considerare la calcularea acestei limite. 

5. Administratorul fondului cu capital de risc nu face împrumuturi, nu emite titluri de creanță, nu oferă garanții, la nivelul fondului cu capital de risc eligibil, nici nu utilizează nicio metodă la nivelul fondului cu capital de risc eligibil prin care expunerea fondului crește, fie prin împrumuturi de numerar sau de titluri de valori, prin angajarea în poziții aferente instrumentelor financiare derivate sau prin orice alte mijloace;

6. Interdicția prevăzută la alineatul (2) nu se aplică împrumuturilor nereînnoibile care nu depășesc 120 de zile calendaristice și care sunt destinate să asigure lichidități între solicitarea capitalului angajat de investitori și primirea acestuia. 

Articolul 6

Administratorii de fonduri cu capital de risc distribuie unitățile și acțiunile fondurilor cu capital de risc eligibile exclusiv către investitori care sunt considerați clienți profesioniști în conformitate cu secțiunea I anexa II din Directiva 2004/39/CE sau care pot, la cerere, să fie tratați ca clienți profesioniști în conformitate cu secțiunea II anexa II din Directiva 2004/39/CE, ori către alți investitori în cazul în care:

(m) acești alți investitori se angajează să investească o sumă de minimum 100.000 EUR;

(n) într-un document distinct de contractul care trebuie încheiat pentru angajamentul de investiție, acești alți investitori declară în scris că au luat la cunoștință riscurile asociate angajamentului sau investiției preconizate;

(o) administratorul fondului cu capital de risc evaluează competențele, experiența și cunoștințele investitorului, fără a presupune că investitorul deține cunoștințele și experiența de piață caracteristice persoanelor menționate la secțiunea I anexa II din Directiva 2004/39/CE;

(p) luând în considerare natura angajamentului sau a investiției preconizate, administratorul fondului cu capital de risc se asigură în mod rezonabil că investitorul poate să ia propriile decizii de investiții, înțelege riscurile aferente, precum și că un astfel de angajament este adecvat pentru un astfel de investitor;

(q) administratorul fondului cu capital de risc confirmă în scris că a efectuat evaluarea menționată la litera (c) și că sunt îndeplinite condițiile prevăzute la litera (d).

Articolul 7

În legătură cu fondurile cu capital de risc eligibile pe care le administrează, administratorii de fonduri cu capital de risc:

(r) acționează cu competență, grijă și diligență în desfășurarea activităților lor; 

(s) aplică politici și proceduri adecvate pentru a preveni practicile frauduloase despre care se poate presupune, în mod rezonabil, că afectează interesele investitorilor și ale societăților de portofoliu eligibile; 

(t) își desfășoară activitatea astfel încât să promoveze interesul fondurilor cu capital de risc eligibile pe care le administrează, al persoanelor care investesc în acestea, precum și integritatea pieței;

(u) aplică un nivel ridicat de diligență în selectarea și monitorizarea continuă a investițiilor în societăți de portofoliu eligibile;

(v) posedă cunoștințe adecvate și o înțelegere a societăților de portofoliu eligibile în care investesc. 

Articolul 8

7. Administratorii de fonduri cu capital de risc identifică și evită conflictele de interese, iar în cazurile în care acestea nu pot fi evitate, gestionează și monitorizează și, în conformitate cu alineatul (4), declară acele conflicte de interese, pentru ca interesele fondurilor cu capital de risc eligibile și ale investitorilor lor să nu fie afectate negativ de acele conflicte de interese și pentru a garanta că fondurile cu capital de risc eligibile administrate de ei sunt tratate echitabil.

8. Administratorul de fonduri cu capital de risc identifică în special acele conflicte de interese care pot apărea între:

(w) administratorii de fonduri cu capital de risc, acele persoane care desfășoară efectiv activitatea de administrator al fondului cu capital de risc, angajați sau orice persoane care, în mod direct sau indirect, controlează sau sunt controlate de administratorul fondului cu capital de risc și fondul cu capital de risc eligibil administrat de administratorii de fonduri cu capital de risc sau persoanele care investesc în acele fonduri cu capital de risc eligibile;

(x) fondul cu capital de risc eligibil sau investitorii în acel fond cu capital de risc eligibil și un alt fond cu capital de risc eligibil administrat de același administrator sau investitorii în acel alt fond cu capital de risc eligibil.

9. Administratorii de fonduri cu capital de risc mențin și pun în aplicare proceduri organizatorice și administrative eficiente în scopul respectării cerințelor prevăzute la alineatele (1) și (2).

10. Se recurge la declararea conflictelor de interese astfel cum se menționează la alineatul (1) în cazul în care procedurile organizatorice aplicate de administratorul fondului cu capital de risc pentru a identifica, preveni, gestiona și monitoriza conflictele de interese nu sunt suficiente pentru a garanta în mod rezonabil că va fi evitat riscul de a prejudicia interesele investitorilor. Înainte de a acționa în contul lor, administratorii de fonduri cu capital de risc trebuie să le indice în mod clar investitorilor natura generală sau sursele conflictelor de interese.

11. Comisia trebuie să fie abilitată să adopte acte delegate în conformitate cu articolul 23, în care să specifice:

(y) tipurile de conflicte de interese menționate la alineatul (2) din prezentul articol;

(z) măsurile care trebuie luate de administratorii de fonduri cu capital de risc în ceea ce privește structurile și procedurile organizatorice și administrative pentru identificarea, prevenirea, gestionarea, monitorizarea și declararea conflictelor de interese.

Articolul 9

În orice moment, administratorii de fonduri cu capital de risc trebuie să dețină fonduri proprii suficiente și utilizează resurse tehnice și umane corespunzătoare pentru a asigura administrarea adecvată a fondurilor cu capital de risc eligibile.

Articolul 10

Normele privind evaluarea activelor trebuie să fie stipulate în documentele constitutive ale fondului cu capital de risc eligibil. 

Articolul 11

12. În termen de 6 luni de la încheierea exercițiului financiar, administratorul fondului cu capital de risc trebuie să pună la dispoziția autorității competente din statul membru de origine un raport anual pentru fiecare fond cu capital de risc eligibil administrat. Raportul trebuie să descrie structura portofoliului fondului cu capital de risc eligibil și activitățile desfășurate în anul precedent. Acesta trebuie să cuprindă situațiile financiare auditate ale fondului cu capital de risc eligibil. Raportul trebuie să fie elaborat în conformitate cu standardele de raportare în vigoare și cu termenii conveniți între administratorul fondului cu capital de risc și investitori. Administratorul fondului cu capital de risc trebuie să pună raportul la dispoziția investitorilor, la cerere. Administratorii de fonduri cu capital de risc și investitorii pot conveni să fie furnizate informații suplimentare. 

13. În cazul în care administratorul fondului cu capital de risc este obligat să publice un raport financiar anual privind un fond cu capital de risc eligibil, în conformitate cu Directiva 2004/109/CE a Parlamentului European și a Consiliului
, informațiile menționate la alineatul (1) din prezentul articol pot fi furnizate separat sau ca secțiune suplimentară la raportul financiar anual. 

Articolul 12

14. Înainte de decide asupra unor investiții, administratorii de fonduri cu capital de risc trebuie să informeze investitorii cel puțin referitor la următoarele elemente:

(aa) identitatea administratorului fondului cu capital de risc și a oricăror alți furnizori de servicii la care administratorul fondului cu capital de risc a apelat în legătură cu activitatea de administrare a fondurilor cu capital de risc eligibile, precum și o descriere a sarcinilor lor;

(ab) o descriere a strategiei și a obiectivelor de investiții ale fondului cu capital de risc eligibil, inclusiv o descriere a tipurilor de societăți de portofoliu eligibile și a altor active în care fondul cu capital de risc eligibil poate investi, tehnicile pe care le poate folosi și orice restricții de investiții aplicabile; 

(ac) o descriere a profilului de risc al fondului cu capital de risc eligibil și a oricăror riscuri asociate activelor în care fondul poate investi sau tehnicilor de investiții care pot fi utilizate;

(ad) o descriere a procedurii de evaluare a fondului cu capital de risc eligibil și a metodologiei de evaluare a activelor, inclusiv metodele utilizate pentru evaluarea societăților de portofoliu eligibile;

(ae) o descriere a metodei de calcul al remunerației administratorului fondului cu capital de risc;

(af) o descriere a tuturor comisioanelor, taxelor și cheltuielilor suportate direct sau indirect de investitori, precum și valorile maxime ale acestora;

(ag) unde există, istoricul performanțelor fondului cu capital de risc eligibil;

(ah) o descriere a procedurilor prin care fondul cu capital de risc eligibil își poate schimba strategia de investiții sau politica de investiții ori ambele.

15. În cazul în care fondul cu capital de risc eligibil este obligat să publice un prospect în legătură cu fondul cu capital de risc eligibil, în conformitate cu Directiva 2003/71/CE a Parlamentului European și a Consiliului
 ori în conformitate cu legislația națională, informațiile prevăzute la alineatul (1) din prezentul articol pot fi furnizate separat sau ca secțiune a prospectului.

CAPITOLUL III
SUPRAVEGHERE, COOPERARE ADMINISTRATIVĂ

Articolul 13

16. Administratorii de fonduri cu capital de risc care intenționează să utilizeze denumirea „fond european cu capital de risc“ pentru distribuirea fondurilor lor cu capital de risc eligibile trebuie să informeze autoritatea competentă din statul membru de origine cu privire la intenția lor și să furnizeze următoarele informații: 

(ai) identitatea persoanelor care administrează efectiv fondurile cu capital de risc eligibile; 

(aj) identitatea fondurilor cu capital de risc eligibile ale căror unități sau acțiuni trebuie să fie distribuite și strategiile lor de investiții;

(ak) informații cu privire la măsurile luate în vederea respectării cerințelor prevăzute la capitolul II;

(al) o listă a statelor membre în care administratorul fondului cu capital de risc intenționează să distribuie fiecare fond cu capital de risc eligibil.

17. Autoritatea competentă din statul membru de origine înregistrează administratorul fondului cu capital de risc numai în cazul în care consideră că 

(am) informațiile cerute la alineatul (1) sunt complete și 

(an) procedurile notificate conform alineatului (1) litera (c) sunt adecvate pentru a asigura respectarea cerințelor de la capitolul II. 

18. Înregistrarea este valabilă pe întreg teritoriul Uniunii și le permite administratorilor de fonduri cu capital de risc să distribuie fonduri cu capital de risc eligibile sub denumirea „fonduri europene cu capital de risc“ în tot spațiul Uniunii.

Articolul 14

Administratorul de fonduri cu capital de risc notifică autoritatea competentă din statul membru de origine în care administratorul de fonduri cu capital de risc intenționează să distribuie:

(ao) un nou fond cu capital de risc eligibil; 

(ap) un fond cu capital de risc eligibil existent într-un stat membru care nu figurează pe lista menționată la articolul 13 alineatul (1) litera (d).

Articolul 15

19. Imediat ce administratorul fondului cu capital de risc a fost înregistrat, autoritatea competentă din statul membru de origine notifică înregistrarea administratorului fondului cu capital de risc către AEVMP și statele membre indicate conform articolului 13 alineatul (1) litera (d).

20. Statele membre gazdă, menționate în conformitate cu articolul 13 alineatul (1) litera (d), nu impun administratorului fondului cu capital de risc înregistrat în conformitate cu articolul 13 nicio cerință sau procedură administrativă în ceea ce privește distribuirea fondurilor sale cu capital de risc eligibile și nici nu cer avizarea distribuției înainte ca această activitate să fie inițiată.

21. Pentru a asigura punerea în aplicare în mod uniform a prezentului articol, AEVMP elaborează un proiect de standarde tehnice de punere în aplicare pentru a stabili forma notificării.

22. Proiectul de standarde tehnice de punere în aplicare este transmis de AEVMP Comisiei până la [a se introduce data].

23. Se conferă Comisiei competența de a adopta standardele tehnice de punere în aplicare menționate la alineatul (3) din prezentul articol, în conformitate cu procedura prevăzută la articolul 15 din Regulamentul (UE) nr. 1095/2010.

Articolul 16

AEVMP menține o bază de date centrală la care publicul are acces pe internet și care cuprinde toți administratorii de fonduri cu capital de risc înregistrați în Uniune în temeiul prezentului regulament.

Articolul 17

Autoritatea competentă din statul membru de origine supervizează respectarea cerințelor stabilite în prezentul regulament. 

Articolul 18

În conformitate cu legislația națională, autoritățile competente dispun de toate competențele de supraveghere și de investigație necesare pentru a-și exercita funcțiile. Autoritățile dispun, în special, de competența de:

(aq) a solicita accesul la orice document în orice formă și de a primi sau a efectua o copie a acestuia;

(ar) a solicita administratorului fondului cu capital de risc să furnizeze informații fără întârziere; 

(as) a solicita informații de la orice persoană care are legătură cu activitățile administratorului fondului cu capital de risc sau cu fondul cu capital de risc eligibil; 

(at) a efectua inspecții la fața locului cu sau fără o notificare prealabilă; 

(au) a emite un ordin pentru a se asigura că administratorul fondului cu capital de risc respectă cerințele prezentului regulament și nu mai repetă un comportament care poate fi considerat o încălcare a prezentului regulament.

Articolul 19

24. Statele membre adoptă normele privind măsurile și sancțiunile administrative care se aplică pentru încălcări ale prevederilor prezentului regulament și iau toate măsurile necesare pentru a se asigura că aceste măsuri și sancțiuni sunt puse în aplicare. Măsurile și sancțiunile prevăzute sunt efective, proporționate și disuasive. 

25. În termen de [24 de luni de la intrarea în vigoare a prezentului regulament] statele membre transmit Comisiei și AEVMP normele menționate la alineatul (1). Statele membre înștiințează fără întârziere Comisia și AEVMP dacă există orice modificare ulterioară la acestea.

Articolul 20

26. Autoritatea competentă din statul membru de origine ia măsurile adecvate menționate la alineatul (2) în cazul în care administratorul fondului cu capital de risc:

(av) nu respectă cerințele care se aplică structurii portofoliului, încălcând astfel articolul 5;

(aw) nu distribuie fondul cu capital de risc eligibil investitorilor eligibili, încălcând astfel articolul 6;

(ax) nu este înregistrat la autoritatea competentă din statul membru de origine, încălcând astfel cerințele de la articolul 13.

27. În cazurile menționate la alineatul (1), autoritatea competentă din statul membru de origine ia măsurile următoare, după caz:

(ay) interzice utilizarea denumirii „fond european cu capital de risc“ pentru a distribui unul sau mai multe fonduri cu capital de risc eligibile ale administratorului de fonduri cu capital de risc;

(az) îl elimină din registru pe administratorul de fonduri cu capital de risc.

28. Autoritatea competentă din statul membru de origine informează autoritățile competente din statul membru gazdă, indicate în conformitate cu articolul 13 alineatul (1) litera (d) cu privire la eliminarea administratorului de fonduri cu capital de risc din registrul menționat la alineatul (2) litera (b) din prezentul articol.

29. Dreptul de a distribui în Uniune unul sau mai multe fonduri cu capital de risc sub denumirea ”fond european cu capital de risc” expiră, cu efect imediat, la data deciziei autorității competente menționate la alineatul 2 litera (a) sau (b) .

Articolul 21

30. Autoritățile competente și AEVMP cooperează ori de câte ori este necesar pentru a-și îndeplini sarcinile în temeiul prezentului regulament. 

31. Acestea își transmit toate informațiile și documentele necesare pentru a identifica și remedia nerespectarea prezentului regulament. 

Articolul 22

32. Toate persoanele care exercită sau au exercitat activități pentru autoritățile competente sau pentru AEVMP, precum și auditorii și experții instruiți de autoritățile competente se supun obligației de a păstra secretul profesional. Aceste persoane nu pot divulga nicio informație confidențială la care au avut acces în timpul îndeplinirii sarcinilor lor niciunei persoane sau autorități, decât într-o formă rezumativă sau prescurtată, astfel încât administratorii de fonduri cu capital de risc și fondurile cu capital de risc eligibile să nu poată fi identificate individual, fără a aduce atingere cazurilor reglementate de dreptul penal și procedurilor din prezentul regulament.

33. Nu sunt împiedicate schimburile de informații între autoritățile competente din statele membre și între autoritățile competente și AEVMP în conformitate cu prezentul regulament sau alte acte legislative ale Uniunii aplicabile administratorilor de fonduri cu capital de risc și fondurilor cu capital de risc eligibile. 

34. Atunci când autoritățile competente și AEVMP primesc informații confidențiale în conformitate cu alineatul (2), acestea le pot utiliza numai pentru a-și îndeplini sarcinile și în cadrul procedurilor administrative și judiciare.

CAPITOLUL IV
DISPOZIȚII TRANZITORII ȘI FINALE

Articolul 23

35. Se conferă Comisiei competența de a adopta acte delegate sub rezerva condițiilor stabilite în prezentul articol.

36. Delegările de competențe menționate la alineatul (3) din articolul 2 și alineatul (5) din articolul 8 sunt conferite Comisiei pentru o perioadă de patru ani de la data intrării în vigoare a prezentului regulament. Comisia elaborează un raport cu privire la delegările de competențe cu cel puțin nouă luni înainte de sfârșitul perioadei de patru ani. Aceste delegări de competențe se prelungesc tacit, pentru perioade de timp identice, cu excepția cazului în care Parlamentul European sau Consiliul se opune unei astfel de prelungiri cu cel puțin trei luni înainte de sfârșitul fiecărei perioade.

37. Delegările de competențe menționate la alineatul (3) de la articolul 2 și alineatul (5) de la articolul 8 pot fi revocate în orice moment de Parlamentul European sau de Consiliu. O decizie de revocare pune capăt delegării competențelor specificate în decizia respectivă. Aceasta intră în vigoare în ziua următoare după publicarea deciziei în Jurnalul Oficial al Uniunii Europene sau la o dată ulterioară specificată în aceasta. Decizia nu afectează valabilitatea actelor delegate care sunt deja în vigoare.

38. Imediat ce adoptă un act delegat, Comisia notifică acest fapt în mod simultan Parlamentului European și Consiliului.

39. Un act delegat adoptat în conformitate cu alineatul (3) din articolul 2 sau alineatul (5) din articolul 8 intră în vigoare numai dacă nici Parlamentul European și nici Consiliul nu au exprimat nici o obiecție în termen de două luni de la notificarea acestor două instituții și dacă, înainte de expirarea termenului respectiv, atât Parlamentul European cât și Consiliul au informat Comisia cu privire la faptul că nu vor exprima obiecții. Termenul în cauză se prelungește cu două luni la inițiativa Parlamentului European sau a Consiliului.

Articolul 24

40. Comisia revizuiește prezentul regulament cel târziu la patru ani de la data aplicării acestuia. Revizuirea include o analiză generală a modului de funcționare a normelor stabilite de prezentul regulament și a experiențelor dobândite în perioada de punere în aplicare a lor, inclusiv: 

(ba) în ce măsură a fost utilizată denumirea „fond european cu capital de risc“ de administratori de fonduri cu capital de risc din diferite state membre și dacă a fost utilizată la nivel național sau transfrontalier; 

(bb) domeniul de aplicare al prezentului regulament, inclusiv plafonul de 500 de milioane EUR. 

41. După consultarea AEVMP, Comisia prezintă un raport Parlamentului European și Consiliului, însoțit, dacă este cazul, de o propunere legislativă. 

Articolul 25

Prezentul regulament intră în vigoare în a douăzecea zi de la data publicării sale în Jurnalul Oficial al Uniunii Europene. Se aplică de la 22 iulie 2013, cu excepția alineatului (3) din articolul 2 și a alineatului (5) din articolul 8, care se aplică de la data intrării în vigoare a prezentului regulament.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,
Pentru Parlamentul European
Pentru Consiliu

Președintele
Președintele
�	Conform celui mai recent studiu al Băncii Centrale Europene (BCE), peste 50 % dintre IMM-urile chestionate din zona euro au raportat creșterea ratelor dobânzilor percepute de bănci și o înăsprire a condițiilor de creditare pentru IMM-uri.


�	În cel mai recent studiu (09/2010-02/2011) efectuat de Banca Centrală Europeană (BCE) și elaborat împreună cu Comisia Europeană, referitor la accesul IMM-urilor la finanțare în zona euro, aproximativ 15 % dintre IMM-urile chestionate au menționat „accesul la fonduri“ drept problema cea mai presantă, situația neschimbându-se comparativ cu studiile anterioare. � HYPERLINK "http://www.ecb.europa.eu/pub/pdf/other/accesstofinancesmallmediumsizedenterprises201104en.pdf?b704f6b228e071bea9507d7569412805" ��http://www.ecb.europa.eu/pub/pdf/other/accesstofinancesmallmediumsizedenterprises201104en.pdf?b704f6b228e071bea9507d7569412805�


�	Sursa: Estimările Asociației europene de investiții private și capital de risc (EVCA) pentru 2011.


�	� HYPERLINK "http://ec.europa.eu/europe2020/index_en.htm" ��http://ec.europa.eu/europe2020/index_en.htm�, 3 martie 2010; acest obiectiv este susținut de asemenea de inițiativa „O Uniune a inovării”, � HYPERLINK "http://ec.europa.eu/research/innovation-union/index_en.cfm?pg=keydocs" ��http://ec.europa.eu/research/innovation-union/index_en.cfm?pg=keydocs� (6 octombrie 2010).


�	� HYPERLINK "http://ec.europa.eu/internal_market/smact/docs/20110413-communication_en.pdf" ��http://ec.europa.eu/internal_market/smact/docs/20110413-communication_en.pdf� 13 aprilie 2011


�	http://ec.europa.eu/commission_2010-2014/president/news/speeches-statements/pdf/20111012communication_roadmap_en.pdf


�	Capitalul speculativ acoperă trei tipuri de finanțare: (i) investiții informale efectuate de investitori providențiali (business angels), (ii) capital de risc și (iii) burse specializate în IMM-uri și societăți cu creștere economică ridicată.


�	Raport final PACR 2003: � HYPERLINK "http://ec.europa.eu/internal_market/securities/riskcapital/index_en.htm" ��http://ec.europa.eu/internal_market/securities/riskcapital/index_en.htm�


�	� HYPERLINK "http://ec.europa.eu/internal_market/investment/venture_capital_en.htm" ��http://ec.europa.eu/internal_market/investment/venture_capital_en.htm�

